Απόφαση αριθ. 1/2000 του Συμβουλίου σύνδεσης ΕΕ-Λιθουανίας

της 17ης Φεβρουαρίου 2000

για τον καθορισμό των όρων και των προϋποθέσεων για τη συμμετοχή της Λιθουανίας στο κοινοτικό πρόγραμμα στον τομέα των μικρών και μεσαίων επιχειρήσεων

(2000/259/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λιθουανίας, αφετέρου, και ιδίως το άρθρο 110(1),

Εκτιμώντας τα ακόλουθα:

(1) Σύμφωνα με το άρθρο 110 της ευρωπαϊκής συμφωνίας, η Λιθουανία συμμετέχει σε προγράμματα πλαίσια, σε σχέδια ή άλλες κοινοτικές δράσεις στους τομείς που παρατίθενται στο παράρτημα XX, στους οποίους περιλαμβάνεται ο τομέας των μικρών και μεσαίων επιχειρήσεων.

(2) Με την απόφαση 97/15/ΕΚ του Συμβουλίου, της 9ης Δεκεμβρίου 1996, που αφορά την θέσπιση τρίτου πολυετούς προγράμματος για τις μικρομεσαίες επιχειρήσεις (ΜΜΕ) στην Ευρωπαϊκή Ένωση (1997-2000)(2), εγκαινιάζει πρόγραμμα κοινοτικής πολιτικής υπέρ των ΜΜΕ, συμπεριλαμβανομένης της βιοτεχνίας και των μικρών επιχειρήσεων, για περίοδο τεσσάρων ετών από την 1η Ιανουαρίου 1997, και ότι το άρθρο 7 παράγραφος 1 προβλέπει τη δυνατότητα συμμετοχής στο πρόγραμμα αυτό των συνδεδεμένων χωρών της κεντρικής Ευρώπης.

(3) Σύμφωνα με το άρθρο 110 της ευρωπαϊκής συμφωνίας, οι όροι και οι προϋποθέσεις για τη συμμετοχή της Λιθουανίας στις δραστηριότητες που αναφέρονται στο παράρτημα XX θα αποφασισθούν από το Συμβούλιο Σύνδεσης,

ΑΠΟΦΑΣΙΖΕΙ:

Άρθρο 1

Η Λιθουανία συμμετέχει στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000) σύμφωνα με τους όρους και τις προϋποθέσεις που καθορίζονται στα παραρτήματα Ι και ΙΙ τα οποία αποτελούν αναπόσπαστο μέρος της παρούσας απόφασης.

Άρθρο 2

Η παρούσα απόφαση ισχύει καθόλη τη διάρκεια του προγράμματος.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που ακολουθεί την έγκρισή της.

Βρυξέλλες, 17 Φεβρουαρίου 2000.

Για το Συμβούλιο Σύνδεσης

Ο Πρόεδρος

J. Gama

(1) ΕΕ L 51 της 20.2.1998, σ. 3.

(2) ΕΕ L 6 της 10.1.1997, σ. 25.

ΠΑΡΑΡΤΗΜΑ Ι

Όροι και προϋποθέσεις για τη συμμετοχή της Λιθουανίας στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000)

1. Η Λιθουανία θα συμμετέχει στις δράσεις του τρίτου πολυετούς προγράμματος για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000) (εφεξής καλούμενου "το πρόγραμμα") σύμφωνα με τους στόχους, τα κριτήρια, τις διαδικασίες και τις προθεσμίες που καθορίζονται στην απόφαση 97/15/ΕΚ του Συμβουλίου, της 9ης Δεκεμβρίου 1996, που αφορά τη θέσπιση τρίτου πολυετούς προγράμματος για τις μικρομεσαίες επιχειρήσεις (ΜΜΕ) στην Ευρωπαϊκή Ένωση (1997-2000), και ιδίως το άρθρο 7 παράγραφος 1, εκτός εάν προβλεφθεί διαφορετικά στην παρούσα απόφαση.

2. Οι όροι και οι προϋποθέσεις για την υποβολή, την αξιολόγηση και την επιλογή των αιτήσεων σε σχέση με τους επιλέξιμους οργανισμούς, τις οργανώσεις και τα άτομα στη Λιθουανία θα είναι οι ίδιοι με εκείνους που εφαρμόζονται για τους επιλέξιμους οργανισμούς, τις οργανώσεις και τα άτομα της Κοινότητας.

3. Όταν κρίνεται κατάλληλο, για να εξασφαλισθεί η κοινοτική διάσταση του προγράμματος, τα διακρατικά σχέδια και οι δραστηριότητες που προτείνει η Λιθουανία θα πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Ο ελάχιστος αυτός αριθμός θα αποφασίζεται στο πλαίσιο εφαρμογής του προγράμματος, λαμβάνοντας υπόψη το χαρακτήρα των διαφόρων δραστηριοτήτων, τον αριθμό των εταίρων σε ένα δεδομένο σχέδιο και τον αριθμό των χωρών που συμμετέχουν στο πρόγραμμα.

4. Η Λιθουανία θα καταβάλλει κάθε έτος συνεισφορά στο γενικό προϋπολογισμό της Ευρωπαϊκής Ένωσης για να καλύπτει το κόστος που απορρέει από τη συμμετοχή της στο πρόγραμμα (βλέπε παράρτημα ΙΙ). Η επιτροπή σύνδεσης προσαρμόζει αυτή τη συνεισφορά όταν είναι αναγκαίο.

5. Τα κράτη μέλη της Κοινότητας και η Λιθουανία καταβάλλουν κάθε δυνατή προσπάθεια, στο πλαίσιο των προβλεπόμενων διατάξεων, για να διευκολύνουν την ελεύθερη κυκλοφορία και διαμονή όλων των ατόμων που έχουν επιλεχθεί να συμμετάσχουν στο πρόγραμμα και που μετακινούνται μεταξύ της Λιθουανίας και των κρατών μελών της Κοινότητας για το σκοπό της συμμετοχής τους στις δραστηριότητες που καλύπτει η παρούσα απόφαση.

6. Με την επιφύλαξη των αρμοδιοτήτων της Ευρωπαϊκής Επιτροπής και του Ελεγκτικού Συνεδρίου σε σχέση με την αξιολόγηση του προγράμματος, σύμφωνα με το άρθρο 6 της απόφασης 97/15/ΕΚ, η συμμετοχή της Λιθουανίας στο πρόγραμμα θα αξιολογείται συνεχώς σε εταιρική βάση από τη Λιθουανία και την Ευρωπαϊκή Επιτροπή. Η Λιθουανία θα υποβάλει τις σχετικές εκθέσεις στην Ευρωπαϊκή Επιτροπή και θα λαμβάνει μέρος σε άλλες ειδικές δραστηριότητες που καθορίζει η Κοινότητα στο πλαίσιο αυτό.

7. Στο πλαίσιο των διαδικασιών που αναφέρονται στο άρθρο 4 της απόφασης 97/15/ΕΚ, η Λιθουανία καλείται να λαμβάνει μέρος σε συνεδριάσεις συντονισμού σχετικά με οποιοδήποτε ζήτημα αφορά την εφαρμογή της παρούσας απόφασης, πριν από τις τακτικές συνεδριάσεις της επιτροπής προγράμματος. Η Ευρωπαϊκή Επιτροπή ενημερώνει τη Λιθουανία σχετικά με τα αποτελέσματα αυτών των τακτικών συνεδριάσεων.

8. Η γλώσσα που θα χρησιμοποιείται για την υποβολή αιτήσεων, τις συμβάσεις, τις εκθέσεις και άλλες διοικητικές ρυθμίσεις του προγράμματος, θα είναι μία από τις επίσημες γλώσσες των θεσμικών οργάνων της Ευρωπαϊκής Ένωσης.

ΠΑΡΑΡΤΗΜΑ II

Χρηματοδοτική συνεισφορά της Λιθουανίας στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000)

1. Η χρηματοδοτική συνεισφορά της Λιθουανίας θα καλύπτει:

- τη χρηματοδοτική στήριξη από το πρόγραμμα για τη συμμετοχή φορέων της Λιθουανίας σε δραστηριότητες, όπως καθορίζεται στο παράρτημα Ι σημείο 1,

- το συμπληρωματικό κόστος διοικητικού χαρακτήρα που συνδέεται με τη διαχείριση του προγράμματος από την Επιτροπή και απορρέει από τη συμμετοχή της Λιθουανίας.

2. Για κάθε δημοσιονομικό έτος, το συνολικό ποσό των επιδοτήσεων ή κάθε άλλη χρηματοδοτική στήριξη που λαμβάνεται από το πρόγραμμα από δικαιούχους της Λιθουανίας δεν θα υπερβαίνει τη συνεισφορά που καταβάλει η Λιθουανία, μετά την αφαίρεση του συμπληρωματικού διοικητικού κόστους.

Αν η συνεισφορά που καταβάλλει η Λιθουανία στο γενικό προϋπολογισμό της Ευρωπαϊκής Ένωσης, μετά την αφαίρεση του συμπληρωματικού διοικητικού κόστους, είναι υψηλότερη από το συνολικό ποσό των επιδοτήσεων ή άλλης χρηματοδοτικής στήριξης που λαμβάνουν οι δικαιούχοι της Λιθουανίας από το πρόγραμμα, η Ευρωπαϊκή Επιτροπή θα μεταφέρει το υπόλοιπο στο επόμενο δημοσιονομικό έτος, και το ποσό αυτό θα αφαιρείται από τη συνεισφορά του επόμενου έτους. Αν υπάρχει ακόμη αυτό το υπόλοιπο όταν λήξει το πρόγραμμα, θα επιστραφεί στη Λιθουανία.

3. Η ετήσια συνεισφορά της Λιθουανίας θα είναι 384130 ευρώ, από το 1999. Από το ποσό αυτό, ποσό 25130 ευρώ θα καλύψει το συμπληρωματικό διοικητικό κόστος που συνδέεται με τη διαχείριση του προγράμματος από την Ευρωπαϊκή Επιτροπή και το οποίο απορρέει από τη συμμετοχή της Λιθουανίας.

4. Εφαρμόζονται οι δημοσιονομικοί κανονισμοί που εφαρμόζονται στο γενικό προϋπολογισμό της Ευρωπαϊκής Ένωσης, ιδίως για τη διαχείριση της συνεισφοράς της Λιθουανίας.

Κατά την έναρξη της ισχύος της παρούσας απόφασης και στην αρχή κάθε έτους, η Ευρωπαϊκή Επιτροπή θα αποστέλλει στη Λιθουανία πρόσκληση για την καταβολή κεφαλαίων που αντιστοιχούν στη συνεισφορά της στο κόστος που απορρέει βάσει της παρούσας απόφασης.

Η συνεισφορά αυτή θα εκφράζεται σε ευρώ και θα καταβάλλεται σε ευρώ σε τραπεζικό λογαριασμό της Ευρωπαϊκής Επιτροπής.

Η Λιθουανία θα καταβάλλει τη συνεισφορά της στο ετήσιο κόστος στο πλαίσιο της παρούσας απόφασης σύμφωνα με την πρόσκληση για την καταβολή κεφαλαίων και το αργότερο τρεις μήνες μετά την αποστολή της πρόσκλησης. Οποιαδήποτε καθυστέρηση στην πληρωμή της συνεισφοράς θα οδηγεί σε πληρωμή τόκων από τη Λιθουανία για το οφειλόμενο ποσό. Το επιτόκιο αντιστοιχεί στο εφαρμοζόμενο από την ΕΚΤ, για τον μήνα της ημερομηνίας οφειλής, για πράξεις σε ευρώ, προσαυξημένο κατά 1,5 ποσοστιαίες μονάδες.

5. Η Λιθουανία θα καταβάλλει το συμπληρωματικό διοικητικό κόστος που αναφέρεται στο σημείο 3 από τον εθνικό της προϋπολογισμό.

6. Η Λιθουανία θα καταβάλει 107700 ευρώ (30 %) από το υπόλοιπο κόστος της συμμετοχής της στο πρόγραμμα, από τον εθνικό της προϋπολογισμό το 1999 και 179500 ευρώ (50 %), το έτος 2000.

7. Στο πλαίσιο των τακτικών διαδικασιών προγραμματισμού του Phare, το 1999, τα υπόλοιπα 251300 ευρώ θα καταβληθούν από την ετήσια χορήγηση του Phare για τη Λιθουανία, πράγμα το οποίο θα συμβεί και το έτος 2000 με τα υπόλοιπα 179500 ευρώ.